62023CJ0018
SENTENZA TAL-QORTI TAL-ĠUSTIZZJA (L-Ewwel Awla)
27 ta’ Frar 2025 (
*1
)
“Rinviju għal deċiżjoni preliminari – Artikolu 63(1) TFUE – Moviment liberu tal-kapital – Impriżi ta’ investiment kollettiv f’titoli trasferibbli – Taxxa fuq il-persuni ġuridiċi – Eżenzjoni mit-taxxa fuq il-persuni ġuridiċi għad-dħul irċevut minn tali impriża – Kundizzjonijiet għall-eżenzjoni – Ġestjoni esterna ta’ din l-impriża – Direttiva 2009/65/KE – Artikolu 29(1) – Applikabbiltà”
Fil-Kawża C‑18/23,
li għandha bħala suġġett talba għal deċiżjoni preliminari skont l-Artikolu 267 TFUE, imressqa mill-Wojewódzki Sąd Administracyjny w Gliwicach (il-Qorti Amministrattiva Provinċjali ta’ Gliwice, il-Polonja), permezz ta’ deċiżjoni tat‑28 ta’ Novembru 2022, li waslet fil-Qorti tal-Ġustizzja fit‑18 ta’ Jannar 2023, fil-proċedura
F S.A.
vs
Dyrektor Krajowej Informacji Skarbowej,
IL‑QORTI TAL-ĠUSTIZZJA (L‑Ewwel Awla),
komposta minn T. von Danwitz, Viċi President tal-Qorti tal-Ġustizzja, li qiegħed jaġixxi bħala President tal-Ewwel Awla, A. Arabadjiev u I. Ziemele (Relatriċi), Imħallfin,
Avukat Ġenerali: J. Kokott,
Reġistratur: M. Siekierzyńska, Amministratriċi,
wara li rat il-proċedura bil-miktub u wara s-seduta tad‑29 ta’ Mejju 2024,
wara li kkunsidrat l-osservazzjonijiet ippreżentati:
–
għal F S.A., minn Ł. Adamczyk, doradca podatkowy,
–
għall-Gvern Pollakk, minn B. Majczyna, R. Stańczyk u S. Żyrek, bħala aġenti,
–
għall-Kummissjoni Ewropea, minn C. Auvret, U. Małecka, W. Roels u H. Tserepa-Lacombe, bħala aġenti,
wara li semgħet il-konklużjonijiet tal-Avukata Ġenerali, ippreżentati fis-seduta tal‑11 ta’ Lulju 2024,
tagħti l-preżenti
Sentenza
1
It-talba għal deċiżjoni preliminari tirrigwarda l-interpretazzjoni tal-Artikolu 29(1) tad-Direttiva 2009/65/KE tal-Parlament Ewropew u tal-Kunsill tat‑13 ta’ Lulju 2009 dwar il-koordinazzjoni ta’ liġijiet, regolamenti u dispożizzjonijiet amministrattivi fir-rigward tal-impriżi ta’ investiment kollettiv f’titoli trasferibbli (UCITS) (ĠU 2009, L 302, p. 32) kif ukoll tal-Artikoli 18, 49 u 63 TFUE.
2
Din it-talba tressqet fil-kuntest ta’ tilwima bejn F S.A., kumpannija b’responsabbiltà limitata rregolata mid-dritt Lussemburgiż (iktar ’il quddiem il-“Fond F”), u d-Dyrektor Krajowej Informacji Skarbowej (id-Direttur tal-Informazzjoni Nazzjonali tat-Teżor, il-Polonja) (iktar ’il quddiem l-“awtorità fiskali”) dwar it-tassazzjoni tad-dħul minn investiment irċevut minn din il-kumpannija.
Il-kuntest ġuridiku
Id-dritt tal-Unjoni
3
Il-premessa 83 tad-Direttiva 2009/65 tistabbilixxi:
“Din id-Direttiva m’għandhiex taffettwa r-regoli nazzjonali dwar it-tassazzjoni, inklużi arranġamenti li jistgħu jiġu imposti mill-Istati Membri sabiex jiżguraw konformità ma’ dawn ir-regoli fit-territorju tagħhom.”
4
L-Artikolu 1 ta’ din id-direttiva jipprovdi:
“1.   Din id-Direttiva tapplika għal impriżi ta’ investiment kollettiv f’titoli trasferibbli (UCITS) stabbiliti fit-territorju tal-Istati Membri.
2.   Għall-finijiet ta’ din id-Direttiva, u suġġett għall-Artikolu 3, il-UCITS tfisser impriża:
a)
b’ għan waħdieni ta’ investiment kollettiv f’titoli trasferibbli jew f’assi likwidi finanzjarji oħrajn imsemmija fl-Artikolu 50(1) ta’ kapital miġbur mill-pubbliku u li joperaw fuq il-prinċipju ta’ tixrid tar-riskju; u
b)
b’unitajiet li huma, fuq it-talba tat-titolari, mixtrija mill-ġdid jew mifdija, direttament jew indirettament, mill-assi ta’ dawk l-impriżi. Azzjoni meħuda minn UCITS sabiex jiġi żgurat li l-valur tal-Borża tal-unitajiet tagħha ma jvarjawx b’mod sinifikanti mill-valur nett tagħhom tal-assi għandha titqies bħala ekwivalenti għal dan ix-xiri mill-ġdid jew it-tifdija.
L-Istati Membri jistgħu jippermettu li UCITS ikunu jikkonsistu f’diversi kompartimenti ta’ investiment.
3.   L-impriżi msemmija fil-paragrafu 2 jistgħu jiġu kkostitwiti f’konformita’ mal-liġi tal-kuntratti (bħala fondi komuni mmaniġġjati minn kumpaniji tal-maniġment), il-liġi dwar it-‘trusts’ (bħala unitajiet ta’ trust), jew statut (bħala kumpaniji ta’ investiment).
[…]
7.   Mingħajr ħsara għal dan il-Kapitolu, Stat Membru jista’ japplika għal UCITS stabbiliti fit-territorju tiegħu, rekwiżiti li huma aktar stretti minn jew addizzjonali għal dawk stabbiliti f’din id-Direttiva, sakemm dawn ikunu ta’ applikazzjoni ġenerali u ma jkunux f’kunflitt mad-dispożizzjonijiet ta’ din id-Direttiva.”
5
Skont l-Artikolu 3 tal-imsemmija direttiva:
“Dawn li li ġejjin m’għandhomx ikunu suġġetti għal din id-Direttiva:
a)
impriżi ta’ investiment kollettiv tat-tip ‘magħluqa’;
b)
impriżi ta’ investiment kollettiv li jżidu l-kapital mingħajr ma jippromwovu l-bejgħ tal-unitajiet tagħhom lill-pubbliku fil-Komunità jew f’xi parti minnha;
[…]”
6
L-Artikolu 6(1) u (2) tal-istess direttiva jipprovdi:
“1.   L-aċċess għan-negozju ta’ kumpaniji tal-maniġment għandu jkun suġġett għal awtorizzazzjoni minn qabel li għandha tingħata mill-awtoritajiet kompetenti tal-Istat Membru ta’ domiċilju tal-kumpanija tal-maniġment. L-Awtorizzazzjoni mogħtija taħt din id-Direttiva lil kumpanija tal-maniġment għandha tkun valida għall-Istati Membri kollha.
2.   L-ebda kumpanija tal-maniġment m’għandha tidħol għal attivitajiet ta’ xort’oħra mill- immaniġġjar tal-UCITS awtorizzata skont din id-Direttiva bl-eċċezzjoni tal-immaniġġjar addizzjonali ta’ impriżi kollettivi oħrajn tal-investiment li mhumiex koperti b’din id-Direttiva u li għalihom il-kumpanija tal-maniġment hi suġġetta għal superviżjoni prudenzjali imma li ma tistax titqiegħed fis-suq fi Stati Membri oħra taħt din id-Direttiva.
L-attività ta’ mmaniġġjar tal-UCITS għandha tinkludi, għall-finijiet ta’ din id-Direttiva, il-funzjonijiet imsemmija fl-Anness II.”
7
L-Artikolu 29(1) tad-Direttiva 2009/65 jistabbilixxi:
“Mingħajr ħsara għal kundizzjonijiet oħrajn ta’ applikazzjoni ġenerali stabbiliti bil-liġi nazzjonali, l-awtoritajiet kompetenti tal-Istat Membru ta’ domiċilju tal-kumpanija tal-investiment ma għandhomx jagħtu awtorizzazzjoni lil kumpanija ta’ investiment li ma tkunx ħatret kumpanija tal-maniġment sakemm il-kumpanija ta’ investiment jkollha kapital inizjali bizzejjed ta’ mill-inqas EUR 300000.
Barra minn hekk, meta kumpanija ta’ investiment ma tkunx ħatret kumpanija tal-maniġment awtorizzata skont din id-Direttiva, għandhom japplikaw il-kundizzjonijiet li ġejjin:
a)
l-awtorizzazzjoni ma tistax tingħata sakemm l-applikazzjoni għal awtorizzazzjoni ma jkollhiex magħha programm ta’ operat li jistabbilixxi, tal-anqas, l-istruttura organizzattiva tal-kumpanija tal-maniġment;
b)
id-diretturi tal-kumpanija ta’ investiment għandhom ikunu ta’ reputazzjoni tajba biżżejjed u ta’ esperjenza biżżejjed ukoll fir-rigward tat-tip ta’ negozju mwettaq mill-kumpanija ta’ investiment u; għal dak l-iskop, l-ismijiet tad-diretturi u ta’ kull persuna li tiġi warajhom fil-kariga għandhom jiġu kkomunikati mill-ewwel lill-awtoritajiet kompetenti; l-iżvolġiment tan-negozju ta’ kumpanija ta’ investiment għandu jiġi deċiż minn għall-inqas żewġ persuni li jissodisfaw dawn il-kundizzjonijiet; u ‘diretturi’ għandha tfisser dawk il-persuni li, skont il-liġi jew l-istrumenti ta’ inkorporazzjoni, jirrappreżentaw il-kumpanija ta’ investiment, jew li effettivament jiddeterminaw il-politika tal-kumpanija; u
c)
Fejn jeżistu rabtiet mill-qrib bejn il-kumpanija ta’ investiment u persuni oħra fiżiċi jew ġuridiċi, l-awtoritajiet kompetenti għandhom jagħtu awtorizzazzjoni biss jekk dawk ir-rabtiet mill-qrib ma jipprevenux l-eżerċizzju effettiv tal-funzjonijiet tagħhom ta’ superviżjoni.
L-awtoritajiet kompetenti tal-Istat Membru ta’ domiċilju tal-kumpanija ta’ investiment għandhom ukoll jirrifjutaw awtorizzazzjoni jekk il-liġijiet, ir-regolamenti jew id-dispożizzjonijiet amministrattivi ta’ pajjiż terz li jirregolaw persuna fiżika jew ġuridika waħda jew iktar li magħha l-kumpanija tal-maniġment ikollha rabtiet mill-qrib, jew diffikultajiet involuti fl-applikazzjoni tagħhom, jipprevjenu l-eżerċizzju effettiv tal-funzjonijiet tagħhom ta’ superviżjoni.
L-awtoritajiet kompetenti tal-Istat Membru ta’ domiċilju tal-kumpanija ta’ investiment għandhom jeħtieġu li kumpaniji ta’ investiment jipprovduhom bl-informazzjoni li jeħtieġu.”
Id‑dritt Pollakk
Il-Liġi dwar it-Taxxa fuq il-Persuni Ġuridiċi
8
L-Artikolu 6 tal-ustawa o podatku dochodowym od osób prawnych (il-Liġi dwar it-Taxxa fuq id-Dħul tal-Persuni Ġuridiċi), tal‑15 ta’ Frar 1992 (Dz. U. ta’ 1992, pożizzjoni Nru 86), kif emendata bl-ustawa – Przepisy wprowadzające ustawę o Krajowym Ośrodku Wsparcia Rolnictwa (il-Liġi li Tistabbilixxi l-Liġi dwar iċ-Ċentru Nazzjonali ta’ Appoġġ għall-Agrikoltura), tal‑10 ta’ Frar 2017 (Dz. U. ta’ 2017, pożizzjoni Nru 614) (iktar ’il quddiem il-“Liġi dwar it-Taxxa fuq il-Persuni Ġuridiċi”), tipprovdi:
“1.   Huma eżentati:
[…]
10)
il-fondi ta’ investiment miftuħa u l-fondi ta’ investiment miftuħa speċjalizzati stabbiliti skont il-Liġi dwar il-Fondi ta’ Investiment, bl-esklużjoni tal-fondi ta’ investiment miftuħa speċjalizzati li japplikaw ir-regoli u r-restrizzjonijiet ta’ investiment previsti għall-fondi ta’ investiment magħluqa;
10a)
l-impriżi ta’ investiment kollettiv li s-sede tagħhom tinsab fi Stat Membru tal-Unjoni Ewropea li ma huwiex ir-Repubblika tal-Polonja, jew fi Stat ieħor taż-Żona Ekonomika Ewropea, meta dawn l-impriżi jissodisfaw, kumulattivament, il-kundizzjonijiet li ġejjin:
a)
dawn huma, fl-Istat tas-sede, suġġetti għat-taxxa fuq id-dħul fuq id-dħul kollu tagħhom, tkun xi tkun l-oriġini tiegħu,
b)
l-uniku għan tal-attivitajiet tagħhom huwa l-investiment kollettiv, f’titoli trasferibbli, fi strumenti tas-suq monetarju u fi drittijiet patrimonjali oħra, f’riżorsi finanzjarji miġbura permezz ta’ sejħa pubblika għax-xiri tat-titoli ta’ investiment tagħhom,
c)
huma jeżerċitaw l-attivitajiet tagħhom bis-saħħa ta’ awtorizzazzjoni mogħtija mill-awtoritajiet kompetenti għas-sorveljanza tas-suq finanzjarju fl-Istat fejn tinsab is-sede tagħhom,
d)
l-attivitajiet tagħhom huma direttament suġġetti għal kontroll mill-awtoritajiet kompetenti għas-sorveljanza tas-suq finanzjarju tal-Istat fejn tinsab is-sede tagħhom;
e)
ikunu ħatru depożitarju għall-kustodja tal-assi tagħhom,
f)
huma ġestiti minn entitajiet li għandhom, għall-eżerċizzju tal-attività tagħhom, l-awtorizzazzjoni tal-awtoritajiet kompetenti għas-sorveljanza tas-suq finanzjarju tal-Istat fejn tinsab is-sede tagħhom.
[…]
4.   L-eżenzjoni msemmija fil-punt 10a tal-paragrafu 1 ma tapplikax għal:
1)
impriżi ta’ investiment kollettiv:
a)
li jeżerċitaw l-attivitajiet tagħhom fil-forma ta’ impriżi ta’ investiment kollettiv tat-tip magħluq jew huma impriżi ta’ investiment kollettiv tat-tip miftuħ li joperaw fuq il-bażi tar-regoli u tar-restrizzjonijiet ta’ investiment speċifiċi għall-impriżi ta’ investiment kollettiv tat-tip magħluq, jew
b)
li t-titoli ta’ investiment tagħhom, konformement mal-istrumenti ta’ inkorporazzjoni, ma jkunux offruti permezz ta’ offerta pubblika, ma jiġux ammessi għal negozjar f’suq irregolat u lanqas permezz ta’ sistema ta’ negozjar alternattiv u jistgħu jinkisbu minn persuni fiżiċi biss jekk dawn jakkwistaw f’darba waħda għal valur li ma jkunx inqas minn EUR 40000.
[…]”
9
Skont il-punt 58 tal-Artikolu 17(1) ta’ din il-liġi:
“Huwa eżenti mit-taxxa:
[…]
58)
id-dħul (introjtu) tal-impriżi ta’ investiment kollettiv li jkollhom is-sede tagħhom fi Stat Membru tal-Unjoni Ewropea li ma jkunx ir-Repubblika tal-Polonja jew f’pajjiż ieħor taż-Żona Ekonomika Ewropea, imsemmi fil-punt 1 tal-Artikolu 6(4), li jissodisfaw il-kundizzjonijiet imsemmija fil-punt 10a(a) u (d) sa (f) tal-Artikolu 6(1), bl-esklużjoni tal-introjtu msemmi fil-punt 57(a) sa (g)”.
Il-Liġi dwar il-Fondi ta’ Investiment
10
L-ustawa o funduszach inwestycyjnych i zarządzaniu alternatywnymi funduszami inwestycyjnymi (il-Liġi dwar il-Fondi ta’ Investiment u l-Ġestjoni ta’ Fondi ta’ Investiment Alternattivi), tas‑27 ta’ Mejju 2004 (Dz. U. tal-2004, pożizzjoni Nru 1546), fil-verżjoni tagħha applikabbli għat-tilwima fil-kawża prinċipali (iktar ’il quddiem il-“Liġi dwar il-Fondi ta’ Investiment”), tipprovdi, fl-Artikolu 1 tagħha:
“Il-liġi għandha tiddefinixxi r-regoli applikabbli għall-ħolqien u għall-attività tal-fondi ta’ investiment li s-sede tagħhom tinsab fit-territorju tar-Repubblika tal-Polonja, kif ukoll ir-regoli li jirregolaw l-eżerċizzju, mill-fondi barranin u mill-kumpanniji ta’ ġestjoni, tal-attivitajiet tagħhom fit-territorju tar-Repubblika tal-Polonja.”
11
L-Artikolu 1a(1) ta’ din il-liġi jipprovdi:
“Il-liġi tiddefinixxi wkoll ir-regoli ta’ funzjonament tal-ġestjonarji ta’ fondi ta’ investiment alternattivi li s-sede tagħhom tinsab fit-territorju tar-Repubblika tal-Polonja kif ukoll ir-regoli ta’ funzjonament, fit-territorju tar-Repubblika tal-Polonja, tal-ġestjonarji ta’ fondi ta’ investiment alternattivi li s-sede tagħhom tinsab fi Stat Membru jew f’pajjiż terz.”
12
L-Artikolu 3 tal-imsemmija liġi huwa fformulat kif ġej:
“1.   Fond ta’ investiment huwa persuna ġuridika li l-attività tagħha għandha bħala uniku għan l-investiment, f’titoli trasferibbli, fi strumenti tas-suq monetarju u fi drittijiet patrimonjali oħra, kif iddefiniti mil-liġi, ta’ riżorsi finanzjarji miġbura permezz ta’ sejħa għax-xiri tat-titoli ta’ investiment jew ta’ ċertifikati ta’ investiment.
[…]
3.   Fond ta’ investiment jeżerċita l-attivitajiet tiegħu filwaqt li jqis b’mod partikolari l-interessi tat-titolari ta’ unitajiet, filwaqt li josserva l-prinċipji ta’ tnaqqis tar-riskji tal-investiment stabbiliti fil-liġi.
4.   Fond ta’ investiment jista’ jeżerċita attivitajiet inkwantu:
1)
fond ta’ investiment miftuħ;
2)
fond ta’ investiment alternattiv: fond ta’ investiment speċjalizzat miftuħ jew fond ta’ investiment magħluq.”
13
Skont l-Artikolu 4(1) u (1a) tal-istess liġi:
“1.   Il-kumpannija toħloq fond ta’ investiment, tamministrah u tirrappreżenta l-fond fir-relazzjonijiet mat-terzi.
1a.   Il-kumpannija, permezz ta’ ftehim konkluż bil-miktub taħt piena ta’ nullità, tista’ tiddelega l-ġestjoni ta’ fond ta’ investiment miftuħ u t-tmexxija tan-negozju tiegħu lil kumpannija ta’ ġestjoni li topera fit-territorju tar-Repubblika tal-Polonja.”
14
L-Artikolu 14(1) tal-Liġi dwar il-Fondi ta’ Investiment jipprevedi li fond ta’ investiment jista’ jinħoloq biss minn kumpannija.
Il-kawża prinċipali u d-domanda preliminari
15
Il-Fond F iddikjara lill-awtorità fiskali li għandu residenza fiskali fil-Lussemburgu u li hemmhekk huwa kompletament suġġett għat-taxxa.
16
Skont id-dikjarazzjonijiet tiegħu, il-Fond F jopera konformement mad-dritt Lussemburgiż u, b’mod iktar preċiż, mal-Liġi dwar il-Fondi ta’ Investiment Speċjalizzati, tat‑13 ta’ Frar 2007 (Mémorial A 2007, p. 13), taħt l-istatus ta’ fond ta’ investiment speċjalizzat. Dan il-fond jiddikjara li ġie approvat mill-Commission de surveillance du secteur financier (il-Kummissjoni ta’ Sorveljanza tas-Settur Finanzjarju (il-Lussemburgu) (iktar ’il quddiem il-“KSSF”) u jaqa’ direttament taħt il-kontroll ta’ din tal-aħħar, billi kien ġie rreġistrat minnha bħala fond ta’ investiment irregolat.
17
Konformement mal-istatuti tiegħu, approvati mill-KSSF, il-Fond F huwa amministrat internament minn bord tad-diretturi, li ġie inkluż ukoll fil-lista ta’ ġestjonarji ta’ fondi ta’ investiment alternattivi miżmuma mill-KSSF.
18
L-għan esklużiv tal-Fond F huwa l-investiment kollettiv ta’ fondi, miġbura fil-kuntest ta’ offerta mhux pubblika ta’ xiri ta’ azzjonijiet tal-fond, f’titoli trasferibbli, fi strumenti tas-suq monetarju u f’drittijiet patrimonjali oħra.
19
Konformement mal-awtorizzazzjoni tal-KSSF, il-Fond F jista’ jinvesti f’azzjonijiet ta’ kumpanniji kkwotati fil-Borża, inkluż fil-Giełda Papierów Wartościowych w Warszawie (il-Borża ta’ Varsavja, il-Polonja), f’bonds maħruġa minn kumpanniji b’kapital azzjonarju, inklużi ta’ dawk li jkollhom is-sede tagħhom fil-Polonja, kif ukoll f’bonds tal-Istat, fosthom dawk maħruġa mir-Repubblika tal-Polonja.
20
Il-Fond F ressaq talba għal deċiżjoni dwar it-taxxa lill-awtorità fiskali sabiex jiġi ddeterminat jekk dħul iddikjarat fir-rigward ta’ avveniment futur irċevut minnu jibbenefikax mill-eżenzjoni prevista fil-punt 58 tal-Artikolu 17(1) tal-Liġi dwar it-Taxxa fuq il-Persuni Ġuridiċi.
21
Il-Fond F kien tal-fehma li dan kellu jkun il-każ. Minn naħa, huwa kien issodisfa r-rekwiżiti li jirriżultaw mill-punt 10a(a), (d) u (e) tal-Artikolu 6(1) ta’ din il-liġi. Min-naħa l-oħra, fir-rigward tal-osservanza tar-rekwiżiti stabbiliti fil-punt 10a(f) tal-Artikolu 6(1) tal-imsemmija liġi, jiġifieri r-rekwiżit li l-fond ta’ investiment għandu jiġi amministrat minn entità li jkollha, għall-eżerċizzju tal-attività tagħha, l-awtorizzazzjoni tal-awtoritajiet kompetenti għas-sorveljanza tas-suq finanzjarju tal-Istat fejn tinsab is-sede tagħha, il-Fond F iqis li fond amministrat internament, bħala ġestjonarju ta’ fond ta’ investiment alternattiv, kien jissodisfa l-kundizzjonijiet sabiex jibbenefika mill-eżenzjoni prevista fil-punt 58 tal-Artikolu 17(1) tal-istess liġi.
22
Fid-deċiżjoni dwar it-taxxa tagħha tas‑6 ta’ Ġunju 2022, l-awtorità fiskali kkunsidrat li, għalkemm il-Fond F kien jissodisfa l-kundizzjonijiet stabbiliti fil-punt 10a(a) u (c) sa (e) tal-Artikolu 6(1) tal-Liġi dwar it-Taxxa fuq il-Persuni Ġuridiċi, huwa ma kienx jissodisfa l-kundizzjoni stabbilita fil-punt 10a(f) tal-Artikolu 6(1) ta’ din il-liġi, peress li ma kienx amministrat minn entità esterna.
23
Il-Fond F ippreżenta rikors quddiem il-Wojewódzki Sąd Administracyjny w Gliwicach (il-Qorti Amministrattiva Provinċjali ta’ Gliwice, il-Polonja), li hija l-qorti tar-rinviju, sabiex jitlob l-annullament ta’ din id-deċiżjoni dwar it-taxxa.
24
Din il-qorti tirrileva li l-leġiżlazzjoni inkwistjoni fil-kawża prinċipali tirrigwarda t-trattament fiskali tad-dħul provenjenti minn investimenti magħmula minn impriżi ta’ investiment kollettiv. It-tilwima tirrigwarda l-punt dwar jekk fond amministrat internament mill-bord tad-diretturi tiegħu, li kien ġie awtorizzat mill-awtorità kompetenti tal-Istat Membru tas-sede ta’ dan il-fond għal dan l-għan, li huwa rreġistrat ma’ din l-awtorità bħala ġestjonarju awtorizzat ta’ fondi ta’ investiment alternattivi u li huwa mniżżel fil-lista ta’ ġestjonarji miżmuma minnha, kienx jissodisfa l-kundizzjoni prevista fil-punt 10a(f) tal-Artikolu 6(1) tal-Liġi dwar it-Taxxa fuq il-Persuni Ġuridiċi.
25
L-introduzzjoni tal-punt 10a tal-Artikolu 6(1) f’din il-liġi kellha l-iskop li tiżgura l-ugwaljanza fit-trattament bejn il-fondi ta’ investiment Pollakki u l-fondi ta’ investiment li s-sede tagħhom tinsab fi Stati Membri oħra fid-dawl tal-eżenzjoni mit-taxxa fuq il-persuni ġuridiċi prevista għall-fondi ta’ investiment. Barra minn hekk, sussegwentement għall-introduzzjoni, imbagħad għall-emenda, tal-punt 10a(a) sa (e) tal-Artikolu 6(1) tal-imsemmija liġi, u għaż-żieda ta’ punt (f) f’dan il-punt 10a tal-Artikolu 6(1), il-Kummissjoni Ewropea kienet għalqet il-proċedura għal nuqqas ta’ twettiq ta’ obbligu bbażata fuq l-Artikoli 49 u 63 TFUE, mibdija kontra r-Repubblika tal-Polonja u mmotivata minn diskriminazzjoni fiskali allegata fid-dawl tal-fondi ta’ investiment li jkollhom is-sede tagħhom fi Stati Membri oħra minbarra r-Repubblika tal-Polonja.
26
Mill-Artikolu 4(1) u mill-Artikolu 14(1) tal-Liġi dwar il-Fondi ta’ Investiment jirriżulta li, fil-mudell adottat fil-Polonja, il-fondi ta’ investiment huma amministrati minn persuna ġuridika distinta minnhom, jiġifieri kumpannija ta’ fondi ta’ investiment, u li ma jistgħux ikunu suġġetti għal ġestjoni interna, bħal, pereżempju, dik eżerċitata minn bord ta’ diretturi. Barra minn hekk, minn din il-liġi jirriżulta li huma biss l-impriżi ta’ investiment kollettiv barranin amministrati esternament li jistgħu joperaw fit-territorju Pollakk.
27
Din il-qorti tirrileva wkoll li r-regola li tinsab fil-punt 10a(f) tal-Artikolu 6(1) tal-Liġi dwar it-Taxxa fuq il-Persuni Ġuridiċi, moqri flimkien mal-punt 58 tal-Artikolu 17(1) ta’ din il-liġi, tintroduċi kriterju oġġettiv, li jwassal sabiex tingħata eżenzjoni mit-taxxa fuq il-persuni ġuridiċi biss lill-impriżi ta’ investiment kollettiv mhux residenti amministrati minn entitajiet esterni awtorizzati mill-awtoritajiet kompetenti u li jiġu esklużi minn din l-eżenzjoni fondi li jkunu s-suġġett ta’ ġestjoni interna.
28
Issa, minn naħa, mid-Direttiva 2009/65, u b’mod partikolari mill-Artikoli 6 u 29 tagħha kif ukoll mill-Anness II tagħha, jirriżulta li din id-direttiva tipprevedi l-possibbiltà, u mhux l-obbligu, li tiġi stabbilita kumpannija ta’ ġestjoni u li l-portata tas-servizzi pprovduti minn entità esterna tkun analoga għall-portata tas-servizzi relatati mal-ġestjoni ta’ impriża ta’ investiment kollettiv mill-bord ta’ diretturi tagħha. Min-naħa l-oħra, dawn l-impriżi kkostitwiti konformement mar-rekwiżiti tal-imsemmija direttiva għandhom jitqiesu bħala paragunabbli.
29
Għalhekk, tqum il-kwistjoni dwar jekk id-dritt tal-Unjoni jipprekludix li l-leġiżlatur nazzjonali, iggwidat mill-prinċipju ta’ paragunabbiltà tal-entitajiet nazzjonali u barranin u sabiex itaffi r-riskju marbut mal-investimenti, jintroduċi kundizzjoni formali, bħal dik li tirriżulta mill-punt 10a(f) tal-Artikolu 6(1) tal-Liġi dwar it-Taxxa fuq il-Persuni Ġuridiċi, moqri flimkien mal-punt 58 tal-Artikolu 17(1) ta’ din il-liġi, li tgħid li l-benefiċċju tal-eżenzjoni mit-taxxa fuq il-persuni ġuridiċi huwa rriżervat għal fond ta’ investiment u għal impriża ta’ investiment kollettiv amministrati minn entità esterna.
30
F’dawn iċ-ċirkustanzi, il-Wojewódzki Sąd Administracyjny w Gliwicach (il-Qorti Amministrattiva Provinċjali ta’ Gliwice) iddeċidiet li tissospendi l-proċeduri quddiemha u li tagħmel lill-Qorti tal-Ġustizzja d-domanda preliminari li ġejja:
“Id-dispożizzjonijiet tad-[Direttiva 2009/65], u b’mod partikolari l-Artikolu 29(1) ta’ din id-direttiva, moqri flimkien mal-Artikoli 18, 49 kif ukoll 63 tat-[TFUE], għandhom jiġu interpretati fis-sens li jipprekludu l-istabbiliment ta’ rekwiżiti formali fid-dritt nazzjonali, bħal fil-kawża prinċipali, fejn l-istituzzjonijiet ta’ investiment kollettiv li għandhom is-sede tagħhom fi Stat Membru tal-Unjoni Ewropea, minbarra fir-Repubblika tal-Polonja, jew fi Stat ieħor taż-Żona Ekonomika Ewropea jibbenefikaw mill-eżenzjonijiet mit-taxxa fuq id-dħul, jiġifieri mir-rekwiżit li [dawn l-impriżi] jitmexxew minn entitajiet esterni li jeżerċitaw l-operat tagħhom fuq il-bażi ta’ awtorizzazzjoni mill-awtoritajiet superviżorji kompetenti fis-swieq finanzjarji tal-Istat li fih dawn l-entitajiet għandhom is-sede tagħhom?”
Il-proċedura quddiem il-Qorti tal-Ġustizzja
31
Permezz ta’ deċiżjoni tal‑21 ta’ Novembru 2023, fuq proposta konġunta tal-Imħallef Relatriċi u tal-Avukata Ġenerali, il-President tal-Qorti tal-Ġustizzja għamel lill-qorti tar-rinviju mistoqsijiet li jirrigwardaw id-dritt Pollakk applikabbli għall-kawża prinċipali kif ukoll dwar ċerti dikjarazzjonijiet tal-Fond F riprodotti fit-talba għal deċiżjoni preliminari.
32
Fit‑18 ta’ Diċembru 2023, il-qorti tar-rinviju bagħtet it-tweġiba tagħha lill-Qorti tal-Ġustizzja li minnha jirriżulta, l-ewwel, li l-Liġi dwar il-Fondi ta’ Investiment teskludi l-ħolqien ta’ fond ta’ investiment li jkollu metodu ta’ ġestjoni intern jew struttura li tixbah il-Fond F inkwistjoni fil-kawża prinċipali, li jkollu l-forma ġuridika ta’ kumpannija ta’ investiment b’kapital varjabbli, u li tali fond, mingħajr ma jorganizza ruħu skont metodu ta’ ġestjoni esterna, ma jkunx f’pożizzjoni li jittrasferixxi s-sede tiegħu fil-Polonja.
33
It-tieni, il-kundizzjoni dwar l-obbligu li l-ġestjoni ta’ fond ta’ investiment tiġi fdata lil entità oħra u mhux lil persuni fiżiċi, jiġifieri l-kundizzjoni dwar il-ġestjoni esterna ta’ dan il-fond, hija intiża sabiex tiżgura ċ-ċertezza legali tal-attività tal-imsemmi fond, bħala impriża ta’ investiment kollettiv distinta mill-interessi partikolari tal-parteċipanti individwali fl-istess fond. Din il-kundizzjoni hija intiża wkoll sabiex tissepara l-assi ta’ dawn il-parteċipanti minn dawk tal-entità ta’ ġestjoni, li tassumi b’mod awtonomu r-responsabbiltà tal-ġestjoni tal-fond ta’ investiment, b’tali mod li r-responsabbiltà patrimonjali tal-kumpannija ta’ ġestjoni ma taffettwax l-assi tal-fond innifsu.
34
It-tielet, il-qorti tar-rinviju kkonfermat ukoll li t-tilwima inkwistjoni fil-kawża prinċipali kienet tikkonċerna biss il-kwistjoni dwar jekk il-Fond F kellux jissodisfa l-kundizzjoni dwar ġestjoni minn entità esterna prevista fil-punt 10a(f) tal-Artikolu 6(1) tal-Liġi dwar it-Taxxa fuq il-Persuni Ġuridiċi.
Fuq id-domanda preliminari
35
L-ewwel nett, għandu jitfakkar li, skont ġurisprudenza stabbilita tal-Qorti tal-Ġustizzja, fil-kuntest tal-proċedura prevista fl-Artikolu 267 TFUE, il-funzjonijiet tal-Qorti tal-Ġustizzja u dawk tal-qorti tar-rinviju huma distinti b’mod ċar u hija esklużivament din tal-aħħar li għandha tinterpreta l-leġiżlazzjoni nazzjonali (sentenza tas‑17 ta’ Marzu 2022, Daimler, C‑232/20, EU:C:2022:196, punt 91 u l-ġurisprudenza ċċitata).
36
Għalhekk, ma huwiex il-kompitu tal-Qorti tal-Ġustizzja li tiddeċiedi, fil-kuntest ta’ rinviju għal deċiżjoni preliminari, dwar l-interpretazzjoni tad-dispożizzjonijiet nazzjonali. Fil-fatt, hija l-Qorti tal-Ġustizzja li għandha tieħu inkunsiderazzjoni, fil-kuntest tat-tqassim tal-ġurisdizzjonijiet bejn il-qrati tal-Unjoni u dawk nazzjonali, il-kuntest fattwali u regolamentari li taħtu jaqgħu d-domandi preliminari, kif iddefinit mill-qorti tar-rinviju taħt ir-responsabbiltà tagħha stess (ara, f’dan is-sens, is-sentenzi tas‑17 ta’ Marzu 2022, Daimler, C‑232/20, EU:C:2022:196, punt 92 u l-ġurisprudenza ċċitata, kif ukoll tad‑9 ta’ Novembru 2023, Keolis Agen, C‑271/22 sa C‑275/22, EU:C:2023:834, punt 38).
37
Minbarra dan, il-kwistjoni dwar jekk il-premessi li fuqhom tibbaża ruħha l-qorti tar-rinviju fil-kuntest tad-domanda tagħha humiex żbaljati jew le tikkostitwixxi kwistjoni li taqa’ taħt il-kuntest fattwali li l-eżattezza tiegħu ma għandhiex tiġi vverifikata mill-Qorti tal-Ġustizzja (digriet tas‑6 ta’ Settembru 2018, Gmalieva et, C-79/17, EU:C:2018:687, punt 16 kif ukoll il-ġurisprudenza ċċitata).
38
F’dan il-każ, mit-talba għal deċiżjoni preliminari jirriżulta li l-qorti tar-rinviju tibbaża ruħha fuq il-premessa li impriża ta’ investiment kollettiv, bħall-Fond F, tista’ tibbenefika mill-eżenzjoni prevista fil-punt 58 tal-Artikolu 17(1) tal-Liġi dwar it-Taxxa fuq il-Persuni Ġuridiċi, bil-kundizzjoni li tissodisfa l-kundizzjoni prevista fil-punt 10a(f) tal-Artikolu 6(1) ta’ din il-liġi.
39
Minbarra dan, il-qorti tar-rinviju ppreċiżat li l-fatt li tiġi prevista kundizzjoni dwar il-ġestjoni esterna ta’ impriża ta’ investiment kollettiv huwa mmotivat mill-fatt li tali metodu ta’ ġestjoni biss huwa awtorizzat għall-impriżi ta’ investiment kollettiv fil-Polonja.
40
Għalhekk hemm lok li jiġi kkunsidrat li, permezz tad-domanda preliminari tagħha, il-qorti tar-rinviju tistaqsi, essenzjalment, jekk l-Artikolu 29(1) tad-Direttiva 2009/65, moqri flimkien mal-Artikoli 18, 49 u 63 TFUE, għandux jiġi interpretat fis-sens li jipprekludi leġiżlazzjoni ta’ Stat Membru li tipprevedi li hija biss impriża ta’ investiment kollettiv amministrata minn entità esterna, li teżerċita l-attivitajiet tagħha abbażi ta’ awtorizzazzjoni maħruġa mill-awtoritajiet kompetenti fil-qasam tas-sorveljanza tas-swieq finanzjarji tal-Istat li fih din l-entità jkollha s-sede tagħha, li tista’ tibbenefika mill-eżenzjoni mit-taxxa fuq il-persuni ġuridiċi għad-dħul minn investimenti magħmula minn din l-impriża, u li għalhekk ma tagħtix tali eżenzjoni lill-impriżi ta’ investiment kollettiv amministrati internament, ikkostitwiti skont il-leġiżlazzjoni ta’ Stat Membru ieħor, fiċ-ċirkustanza fejn id-dritt tal-ewwel Stat Membru jawtorizza biss il-ħolqien ta’ impriżi ta’ investiment kollettiv amministrati esternament.
Fuq id-dispożizzjonijiet rilevanti tad-dritt tal-Unjoni
41
Peress li l-Gvern Pollakk kif ukoll il-Kummissjoni esprimew dubji dwar ir-rilevanza tad-Direttiva 2009/65 għas-soluzzjoni tal-kawża prinċipali, għandu jiġi vverifikat, fl-ewwel lok, jekk din id-direttiva hijiex applikabbli għal din it-tilwima.
42
F’dan ir-rigward, kif jirriżulta, qabelxejn, mill-Artikolu 1(1) tagħha, id-Direttiva 2009/65 tapplika għall-UCITS stabbiliti fit-territorju tal-Istati Membri.
43
Sussegwentement, konformement mal-Artikolu 1(2)(a) ta’ din id-direttiva, b’UCITS jinftiehem, fis-sens tal-imsemmija direttiva, l-impriżi b’għan waħdieni ta’ investiment kollettiv f’titoli trasferibbli jew f’assi likwidi finanzjarji oħrajn imsemmija fl-Artikolu 50(1) tal-istess direttiva ta’ kapital miġbur mill-pubbliku u li joperaw fuq il-prinċipju ta’ tixrid tar-riskju.
44
Fl-aħħar nett, hekk kif jirriżulta mill-Artikolu 3(b) tad-Direttiva 2009/65, ma humiex suġġetti għal din id-direttiva l-impriżi ta’ investiment kollettiv li jżidu l-kapital mingħajr ma jippromwovu l-bejgħ tal-unitajiet tagħhom lill-pubbliku fl-Unjoni jew f’xi parti minnha.
45
Għalhekk mill-Artikolu 1(2)(a) u mill-Artikolu 3(b) ta’ din id-direttiva jirriżulta li l-impriżi ta’ investiment kollettiv li jżidu kapital mingħajr ma jippromwovu l-bejgħ tal-unitajiet tagħhom lill-pubbliku ma jaqgħux taħt l-imsemmija direttiva.
46
Issa, f’dan il-każ, mit-talba għal deċiżjoni preliminari jirriżulta li l-għan esklużiv tal-Fond F huwa l-investiment kollettiv ta’ fondi, miġbura permezz ta’ offerta mhux pubblika ta’ xiri ta’ azzjonijiet tal-fond, f’titoli trasferibbli, fi strumenti tas-suq monetarju u f’drittijiet patrimonjali oħra.
47
Il-fatt li, skont id-dikjarazzjonijiet tal-Fond F innifsu, riprodotti fit-talba għal deċiżjoni preliminari, il-ġbir ta’ fondi minnu seħħet mingħajr ma ġie promoss il-bejgħ tal-unitajiet tiegħu lill-pubbliku jwassal sabiex tiġi eskluża l-applikabbiltà tad-Direttiva 2009/65 għas-sitwazzjoni inkwistjoni fil-kawża prinċipali.
48
Fit-tieni lok, peress li l-qorti tar-rinviju tirreferi fid-domanda preliminari tagħha għall-Artikoli 18, 49 u 63 TFUE, għandu jiġi ddeterminat jekk dawn id-dispożizzjonijiet japplikawx għal din is-sitwazzjoni.
49
F’dan ir-rigward, għandu jitfakkar li, skont ġurisprudenza stabbilita, l-Artikolu 18 TFUE, li jistabbilixxi l-prinċipju ġenerali ta’ nondiskriminazzjoni minħabba n-nazzjonalità, japplika b’mod awtonomu biss f’sitwazzjonijiet irregolati mid-dritt tal-Unjoni li għalihom it-Trattat FUE ma jipprevedix regoli speċifiċi ta’ nondiskriminazzjoni (sentenza tat‑18 ta’ Ġunju 2019, L‑Awstrija vs Il‑Ġermanja, C‑591/17, EU:C:2019:504, punt 39 u l-ġurisprudenza ċċitata).
50
Issa, il-prinċipju ta’ nondiskriminazzjoni kien ġie implimentat, fil-qasam tad-dritt ta’ stabbiliment, mill-Artikolu 49 TFUE (sentenza tat‑3 ta’ Marzu 2020, Tesco-Global Áruházak, C‑323/18, EU:C:2020:140, punt 55 u l-ġurisprudenza ċċitata). Minbarra dan, it-Trattat FUE jipprevedi, fl-Artikolu 63 tiegħu, regola speċifika ta’ nondiskriminazzjoni fir-rigward tal-libertà ta’ moviment tal-kapital (sentenza tat‑18 ta’ Marzu 2021, Autoridade Tributária e Aduaneira (Taxxa fuq il-qligħ kapitali minn proprjetà immobbli), C‑388/19, EU:C:2021:212, punt 21 u l-ġurisprudenza ċċitata).
51
Barra minn hekk, minn ġurisprudenza stabbilita jirriżulta li, sabiex jiġi ddeterminat jekk leġiżlazzjoni nazzjonali taqax taħt waħda jew l-oħra mil-libertajiet fundamentali ggarantiti mit-Trattat FUE, għandu jittieħed inkunsiderazzjoni l-għan tal-leġiżlazzjoni kkonċernata (sentenza tal‑4 ta’ Ottubru 2024, Staatssecretaris van Financiën (Interessi relatati ma’ self intragrupp), C‑585/22, EU:C:2024:822, punt 23 u l-ġurisprudenza ċċitata).
52
Għalhekk, leġiżlazzjoni nazzjonali li hija intiża li tapplika biss għall-ishma li jippermettu li tiġi eżerċitata influwenza ċerta fuq id-deċiżjonijiet ta’ kumpannija u li jiġu ddeterminati l-attivitajiet tagħha taqa’ fil-kamp ta’ applikazzjoni tal-Artikolu 49 TFUE (sentenza tal‑4 ta’ Ottubru 2024, Staatssecretaris van Financiën (Interessi relatati ma’ self intragrupp), C‑585/22, EU:C:2024:822, punt 24 u l-ġurisprudenza ċċitata).
53
Min-naħa l-oħra, dispożizzjonijiet nazzjonali li japplikaw għal ishma miksuba biss bl-intenzjoni li jsir investiment finanzjarju, mingħajr l-intenzjoni li jiġu influwenzati l-ġestjoni u l-kontroll tal-impriża għandhom jiġu eżaminati esklużivament fid-dawl tal-moviment liberu tal-kapital (sentenza tas‑7 ta’ April 2022, Veronsaajien oikeudenvalvontayksikkö (Eżenzjoni ta’ fondi ta’ investiment kuntrattwali), C‑342/20, EU:C:2022:276, punt 45 u l-ġurisprudenza ċċitata).
54
F’dan il-każ, hekk kif jirriżulta mit-talba għal deċiżjoni preliminari, it-tilwima inkwistjoni fil-kawża prinċipali tirrigwarda l-kwistjoni dwar jekk il-Fond F jistax jibbenefika mill-eżenzjoni prevista fil-punt 58 tal-Artikolu 17(1) tal-Liġi dwar it-Taxxa fuq il-Persuni Ġuridiċi għal dħul li huwa jagħmel mill-investimenti tiegħu f’azzjonijiet ta’ kumpanniji kkwotati fil-Borża ta’ Varsavja, f’bonds maħruġa minn kumpanniji b’kapital azzjonarju li jkollhom is-sede tagħhom fil-Polonja kif ukoll f’bonds maħruġa mill-Istat Pollakk.
55
Mingħajr ma teskludi mill-kamp ta’ applikazzjoni tagħha sitwazzjonijiet li jippermettu li tiġi eżerċitata influwenza ċerta fuq id-deċiżjonijiet ta’ kumpannija u li jiġu ddeterminati l-attivitajiet tagħha, li jwassal sabiex dawn is-sitwazzjonijiet jaqgħu taħt il-libertà ta’ stabbiliment, din il-leġiżlazzjoni tirrigwarda t-trattament fiskali tad-dħul magħmul mill-investiment kollettiv ta’ kapital, mingħajr l-intenzjoni li jiġu influwenzati l-ġestjoni u l-kontroll tal-impriża, fis-sens tal-ġurisprudenza ċċitata fil-punt 53 ta’ din is-sentenza. Konsegwentement, hija tista’ taffettwa b’mod predominanti l-moviment liberu tal-kapital. Restrizzjonijiet eventwali għal-libertà ta’ stabbiliment li jirriżultaw mill-imsemmija leġiżlazzjoni jikkostitwixxu konsegwenza inevitabbli tal-eventwali restrizzjoni għall-moviment liberu tal-kapital u għalhekk ma jiġġustifikawx eżami awtonomu tal-istess leġiżlazzjoni fid-dawl tal-Artikolu 49 TFUE (ara, f’dan is-sens, is-sentenza tas‑7 ta’ April 2022, Veronsaajien oikeudenvalvontayksikkö (Eżenzjoni ta’ fondi ta’ investiment kuntrattwali), C‑342/20, EU:C:2022:276, punt 47 u l-ġurisprudenza ċċitata).
56
Fid-dawl tal-kunsiderazzjonijiet preċedenti, hemm lok li s-sitwazzjoni inkwistjoni fil-kawża prinċipali tiġi eżaminata esklużivament fir-rigward tad-dispożizzjonijiet tat-Trattat dwar il-moviment liberu tal-kapital.
Fuq l-eżistenza ta’ restrizzjoni għall-moviment liberu tal-kapital
57
Minn ġurisprudenza stabbilita jirriżulta li l-miżuri pprojbiti mill-Artikolu 63(1) TFUE, inkwantu restrizzjonijiet għall-movimenti tal-kapital, jinkludu dawk li jkunu ta’ natura li jiddisswadu lill-persuni mhux residenti milli jinvestu fi Stat Membru jew li jiddisswadu lir-residenti ta’ dan l-Istat Membru milli jagħmlu hekk fi Stati oħra (sentenza tas‑7 ta’ April 2022, Veronsaajien oikeudenvalvontayksikkö (Eżenzjoni ta’ fondi ta’ investiment kuntrattwali), C‑342/20, EU:C:2022:276, punt 49 u l-ġurisprudenza ċċitata).
58
B’mod partikolari, il-fatt, għal Stat Membru, li jagħti lid-dħul imħallas lill-impriżi ta’ investiment kollettiv mhux residenti trattament inqas favorevoli minn dak li huwa rriżervat għad-dħul imħallas lil impriżi ta’ investiment kollettiv residenti jista’ jiddisswadi lill-impriżi stabbiliti fi Stat differenti minn dan l-Istat Membru milli jinvestu f’dan l-istess Stat Membru u jikkostitwixxi, konsegwentement, restrizzjoni għall-moviment liberu tal-kapital ipprojbita, bħala prinċipju, mill-Artikolu 63 TFUE (sentenza tas‑7 ta’ April 2022, Veronsaajien oikeudenvalvontayksikkö (Eżenzjoni ta’ fondi ta’ investiment kuntrattwali), C‑342/20, EU:C:2022:276, punt 50 u l-ġurisprudenza ċċitata).
59
Tikkostitwixxi tali trattament inqas favorevoli l-esklużjoni tad-dħul irċevut minn impriża ta’ investiment kollettiv mhux residenti mill-benefiċċju ta’ eżenzjoni, u dan bid-differenza tad-dħul irċevut minn impriża ta’ investiment kollettiv residenti (ara, f’dan is-sens, is-sentenza tas‑7 ta’ April 2022, Veronsaajien oikeudenvalvontayksikkö (Eżenzjoni ta’ fondi ta’ investiment kuntrattwali), C‑342/20, EU:C:2022:276, punt 51 u l-ġurisprudenza ċċitata).
60
F’dan il-każ, mill-ispjegazzjonijiet tal-qorti tar-rinviju jirriżulta, l-ewwel, li d-dħul tal-fondi ta’ investiment li s-sede tagħhom tinsab fil-Polonja jibbenefika mill-eżenzjoni mit-taxxa fuq il-persuni ġuridiċi.
61
It-tieni, minn dawn l-ispjegazzjonijiet jirriżulta li l-punt 10a tal-Artikolu 6(1) tal-Liġi dwar it-Taxxa fuq il-Persuni Ġuridiċi, li huwa applikabbli għall-impriżi ta’ investiment kollettiv li s-sede tagħhom tinsab fi Stat Membru ieħor jew fi Stat li jagħmel parti mill-Ftehim dwar iż-Żona Ekonomika Ewropea, tat‑2 ta’ Mejju 1992 (ĠU Edizzjoni Speċjali bil-Malti, Kapitolu 11, Vol. 52, p. 3, iktar ’il quddiem il-“Ftehim ŻEE”), u li jinkludi l-kundizzjonijiet għall-eżenzjoni mit-taxxa fuq il-persuni ġuridiċi li għalihom jirreferi l-punt 58 tal-Artikolu 17(1) ta’ din il-liġi, ġie adottat sabiex tiġi żgurata l-ugwaljanza fit-trattament bejn dawn l-impriżi tal-aħħar u l-fondi li jkollhom is-sede tagħhom fil-Polonja.
62
It-tielet, il-qorti tar-rinviju tindika li l-Liġi dwar il-Fondi ta’ Investiment teskludi b’mod assolut il-ħolqien fil-Polonja ta’ fond ta’ investiment amministrat internament.
63
Issa, konformement mal-punt 10a(f) tal-Artikolu 6(1) tal-Liġi dwar it-Taxxa fuq il-Persuni Ġuridiċi, huma biss l-impriżi ta’ investiment kollettiv amministrati minn entitajiet li jkollhom, għall-eżerċizzju tal-attività tagħhom, l-awtorizzazzjoni tal-awtoritajiet kompetenti għas-sorveljanza tas-suq finanzjarju tal-Istat fejn tinsab is-sede tagħhom, li jistgħu jibbenefikaw mill-eżenzjoni minn din it-taxxa għad-dħul ibbażat fuq l-attivitajiet ta’ investiment tagħhom. Skont l-interpretazzjoni ta’ din id-dispożizzjoni mogħtija mill-qorti tar-rinviju, din il-kundizzjoni teżiġi li impriża ta’ investiment kollettiv tiġi amministrata minn entità esterna sabiex tkun tista’ tibbenefika mill-eżenzjoni mill-imsemmija taxxa għal tali dħul.
64
Għalhekk tali kundizzjoni tistabbilixxi differenza fit-trattament, mhux skont l-Istat ta’ residenza tal-impriża ta’ investiment kollettiv, iżda skont il-metodu ta’ ġestjoni tagħha.
65
F’dan ir-rigward, għandu jitfakkar li leġiżlazzjoni nazzjonali li tkun applikabbli mingħajr distinzjoni għall-operaturi residenti u għall-operaturi mhux residenti tista’ tikkostitwixxi restrizzjoni għall-moviment liberu tal-kapital. Fil-fatt, mill-ġurisprudenza tal-Qorti tal-Ġustizzja jirriżulta li anki differenzazzjoni bbażata fuq kriterji oġġettivi tista’, fil-fatt, tiżvantaġġa s-sitwazzjonijiet transkonfinali (sentenza tas‑7 ta’ April 2022, Veronsaajien oikeudenvalvontayksikkö (Eżenzjoni ta’ fondi ta’ investiment kuntrattwali), C‑342/20, EU:C:2022:276, punt 54 u l-ġurisprudenza ċċitata).
66
Dan huwa b’mod partikolari l-każ meta leġiżlazzjoni nazzjonali li tkun applikabbli mingħajr distinzjoni għall-operaturi residenti u mhux residenti tirriżerva l-benefiċċju ta’ vantaġġ fiskali għas-sitwazzjonijiet li fihom operatur jissodisfa kundizzjonijiet jew obbligi li jkunu, min-natura tagħhom jew fil-fatt, speċifiċi għas-suq nazzjonali, b’tali mod li jkunu biss l-operaturi preżenti fis-suq nazzjonali li jkunu jistgħu jissodisfawhom u li l-operaturi mhux residenti li jkollhom karatteristiċi paragunabbli ġeneralment ma jissodisfawhomx (sentenza tas‑7 ta’ April 2022, Veronsaajien oikeudenvalvontayksikkö (Eżenzjoni ta’ fondi ta’ investiment kuntrattwali), C‑342/20, EU:C:2022:276, punt 55 u l-ġurisprudenza ċċitata).
67
Il-Qorti tal-Ġustizzja għalhekk iddeċidiet li, għalkemm l-Istati Membri huma liberi li jiddeterminaw il-forma ġuridika li permezz tagħha jistgħu jinħolqu fondi fit-territorju tagħhom, billi d-dritt tal-Unjoni ma huwiex armonizzat f’dan ir-rigward, il-moviment liberu tal-kapital madankollu jiġi mċaħħad mill-effetti tiegħu jekk impriża ta’ investiment kollettiv mhux residenti, ikkostitwita skont il-forma ġuridika awtorizzata jew meħtieġa mil-leġiżlazzjoni tal-Istat Membru li fih hija stabbilita u li topera konformement mal-imsemmija leġiżlazzjoni, kienet imċaħħda minn vantaġġ fiskali fi Stat Membru ieħor li fih hija tinvesti, abbażi biss li l-forma ġuridika tagħha ma tikkorrispondix mal-forma ġuridika meħtieġa għall-impriżi ta’ investiment kollettiv f’dan l-aħħar Stat Membru (ara, f’dan is-sens, is-sentenza tas‑7 ta’ April 2022, Veronsaajien oikeudenvalvontayksikkö (Eżenzjoni ta’ fondi ta’ investiment kuntrattwali), C‑342/20, EU:C:2022:276, punti 57 u 61).
68
Minbarra dan, il-Qorti tal-Ġustizzja ddeċidiet, fir-rigward ta’ leġiżlazzjoni ta’ Stat Membru li tat vantaġġ fiskali unikament għall-fondi ta’ tip magħluq, li, peress li l-fondi immobiljari li jaqgħu taħt id-dritt ta’ Stati Membri oħra biss setgħu jiġu kkostitwiti fil-forma ta’ fondi ta’ investiment ta’ tip miftuħ u bħala konsegwenza setgħu jiġu rrifjutati l-benefiċċju tal-vantaġġ fiskali mogħti, l-applikazzjoni tal-kriterju ta’ distinzjoni bbażat fuq in-natura “miftuħa” jew “magħluqa” tal-fondi ta’ investiment kienet twassal sabiex jiġu żvantaġġati l-fondi immobiljari li jaqgħu taħt id-dritt ta’ Stati Membri oħra, u b’hekk tinħoloq differenza fit-trattament għad-detriment tagħhom (ara, f’dan is-sens, is-sentenza tas‑16 ta’ Diċembru 2021, UBS Real Estate, C‑478/19 u C‑479/19, EU:C:2021:1015, punt 42).
69
F’dan il-każ, hekk kif ġie rrilevat, essenzjalment, fil-punt 62 ta’ din is-sentenza, il-fondi ta’ investiment jistgħu jiġu kkostitwiti fil-Polonja biss jekk jagħżlu metodu ta’ ġestjoni esterna. Konsegwentement, il-konsegwenza inevitabbli u mhux aleatorja ta’ kundizzjoni bħal dik prevista fil-punt 10a(f) tal-Artikolu 6(1) tal-Liġi dwar it-Taxxa fuq il-Persuni Ġuridiċi hija li huma biss l-impriżi ta’ investiment kollettiv kkostitwiti fi Stat Membru ieħor li jistgħu ma jissodisfawx il-kundizzjoni dwar il-metodu ta’ ġestjoni esterna u li ma jiġux ammessi, għal din ir-raġuni, għall-benefiċċju tal-eżenzjoni tad-dħul tagħhom (ara, b’analoġija, is-sentenza tal‑4 ta’ Ottubru 2024, Staatssecretaris van Financiën (Interessi relatati ma’ self intragrupp), C‑585/22, EU:C:2024:822, punt 44 u l-ġurisprudenza ċċitata).
70
Ċertament, hekk kif tfakkar fil-punt 67 ta’ din is-sentenza, peress li d-dritt tal-Unjoni ma huwiex armonizzat f’dan ir-rigward, l-Istati Membri jibqgħu liberi li jiddeterminaw il-metodu ta’ ġestjoni applikabbli għall-fondi ta’ investiment maħluqa fit-territorju tagħhom (ara, f’dan is-sens, is-sentenza tas‑7 ta’ April 2022, Veronsaajien oikeudenvalvontayksikkö (Eżenzjoni ta’ fondi ta’ investiment kuntrattwali), C‑342/20, EU:C:2022:276, punt 57).
71
L-Istati Membri huma wkoll liberi li jipprevedu, sabiex jinkoraġġixxu l-użu tal-impriżi ta’ investiment kollettiv, sistema ta’ tassazzjoni partikolari applikabbli għal dawn l-impriżi u għad-dividendi u dħul ieħor rċevuti minnhom, kif ukoll li jiddefinixxu l-kundizzjonijiet materjali u formali li għandhom jiġu osservati sabiex jibbenefikaw minn tali sistema (sentenza tas‑7 ta’ April 2022, Veronsaajien oikeudenvalvontayksikkö (Eżenzjoni ta’ fondi ta’ investiment kuntrattwali), C‑342/20, EU:C:2022:276, punt 58 u l-ġurisprudenza ċċitata).
72
Madankollu, meta Stat Membru jipprevedi vantaġġ fiskali favur ċerti impriżi ta’ investiment kollettiv, il-kundizzjonijiet li skonthom jingħata dan il-vantaġġ ma għandhomx jikkostitwixxu restrizzjoni għall-moviment liberu tal-kapital (sentenza tas‑7 ta’ April 2022, Veronsaajien oikeudenvalvontayksikkö (Eżenzjoni ta’ fondi ta’ investiment kuntrattwali), C‑342/20, EU:C:2022:276, punt 60 u l-ġurisprudenza ċċitata).
73
Issa, fid-dawl tal-ġurisprudenza mfakkra fil-punt 67 ta’ din is-sentenza, il-moviment liberu tal-kapital jiġi mċaħħad mill-effetti tiegħu jekk impriża ta’ investiment kollettiv mhux residenti, li tkun adottat metodu ta’ ġestjoni awtorizzat mil-leġiżlazzjoni tal-Istat Membru li fih hija stabbilita u fejn topera konformement mal-imsemmija leġiżlazzjoni, kienet imċaħħda minn vantaġġ fiskali applikabbli għad-dħul magħmul mill-investiment tagħha fi Stat Membru ieħor unikament minħabba li l-metodu ta’ ġestjoni tagħha ma jikkorrispondix ma’ dak meħtieġ għall-impriżi ta’ investiment kollettiv stabbiliti f’dan l-Istat Membru tal-aħħar.
74
Leġiżlazzjoni li tintroduċi tali kundizzjoni tista’ tiddisswadi impriżi ta’ investiment kollettiv mhux residenti milli jagħmlu investimenti f’azzjonijiet ta’ kumpanniji kkwotati fil-Borża ta’ Varsavja, f’bonds maħruġa minn kumpanniji b’kapital azzjonarju li jkollhom is-sede tagħhom fil-Polonja kif ukoll f’bonds maħruġa mill-Istat Pollakk, u tikkostitwixxi, għaldaqstant, restrizzjoni għall-moviment liberu tal-kapital ipprojbita, bħala prinċipju, mill-Artikolu 63(1) TFUE.
75
B’dan premess, skont l-Artikolu 65(1)(a) TFUE, l-Artikolu 63 TFUE ma jippreġudikax id-dritt li għandhom l-Istati Membri li japplikaw id-dispożizzjonijiet rilevanti tal-leġiżlazzjoni fiskali tagħhom li jistabbilixxu distinzjoni bejn il-kontribwenti li ma jinsabux fl-istess sitwazzjoni fir-rigward tar-residenza tagħhom jew tal-post fejn ikun investit il-kapital tagħhom.
76
Madankollu minn ġurisprudenza stabbilita jirriżulta li l-Artikolu 65(1)(a) TFUE, sa fejn jikkostitwixxi deroga mill-prinċipju fundamentali ta’ moviment liberu tal-kapital, għandu jiġi interpretat b’mod strett. Għaldaqstant, din id-dispożizzjoni ma tistax tiġi interpretata fis-sens li kull leġiżlazzjoni fiskali li tagħmel distinzjoni bejn il-kontribwenti skont il-post fejn jirrisjedu jew skont l-Istat li fih jinvestu l-kapital tagħhom hija awtomatikament kompatibbli mat-Trattat (sentenza tas‑7 ta’ April 2022, Veronsaajien oikeudenvalvontayksikkö (Eżenzjoni ta’ fondi ta’ investiment kuntrattwali), C‑342/20, EU:C:2022:276, punt 67 u l-ġurisprudenza ċċitata).
77
Fil-fatt, id-differenzi fit-trattament awtorizzati mill-Artikolu 65(1)(a) TFUE ma għandhomx jikkostitwixxu, skont il-paragrafu 3 ta’ dan l-Artikolu 65, la mezz ta’ diskriminazzjoni arbitrarja u lanqas restrizzjoni moħbija. Il-Qorti tal-Ġustizzja ddeċidiet, għalhekk, li tali differenzi fit-trattament jistgħu jiġu awtorizzati biss meta jirrigwardaw sitwazzjonijiet li ma jkunux oġġettivament paragunabbli jew, fil-każ kuntrarju, meta dawn ikunu ġġustifikati minn raġuni imperattiva ta’ interess ġenerali (sentenza tas‑7 ta’ April 2022, Veronsaajien oikeudenvalvontayksikkö (Eżenzjoni ta’ fondi ta’ investiment kuntrattwali), C‑342/20, EU:C:2022:276, punt 68 u l-ġurisprudenza ċċitata).
Fuq l-eżistenza ta’ sitwazzjonijiet oġġettivament paragunabbli
78
Mill-ġurisprudenza tal-Qorti tal-Ġustizzja jirriżulta li l-paragunabbiltà ta’ sitwazzjoni transkonfinali ma’ sitwazzjoni interna għandha tiġi eżaminata fid-dawl tal-għan imfittex mid-dispożizzjonijiet nazzjonali inkwistjoni, kif ukoll tas-suġġett u tal-kontenut ta’ dawn tal-aħħar (sentenza tas‑7 ta’ April 2022, Veronsaajien oikeudenvalvontayksikkö (Eżenzjoni ta’ fondi ta’ investiment kuntrattwali), C‑342/20, EU:C:2022:276, punt 69 u l-ġurisprudenza ċċitata).
79
Barra minn hekk, huma biss il-kriterji ta’ distinzjoni rilevanti stabbiliti mil-leġiżlazzjoni kkonċernata li għandhom jittieħdu inkunsiderazzjoni sabiex jiġi evalwat jekk id-differenza fit-trattament li tirriżulta minn tali leġiżlazzjoni tirriflettix differenza oġġettiva bejn is-sitwazzjonijiet (sentenza tas‑7 ta’ April 2022, Veronsaajien oikeudenvalvontayksikkö (Eżenzjoni ta’ fondi ta’ investiment kuntrattwali), C‑342/20, EU:C:2022:276, punt 70 u l-ġurisprudenza ċċitata).
80
F’dan ir-rigward, għandu jiġi rrilevat, fl-ewwel lok, li, hekk kif jirriżulta mill-punt 58 tal-Artikolu 17(1) tal-Liġi dwar it-Taxxa fuq il-Persuni Ġuridiċi li jirreferi għall-kundizzjonijiet imsemmija fil-punt 10a(a) u (d) sa (f) tal-Artikolu 6(1) ta’ din il-liġi, dawn id-dispożizzjonijiet għandhom l-għan li jeżentaw mit-taxxa d-dħul tal-impriżi ta’ investiment kollettiv li s-sede tagħhom tinsab fi Stat Membru ieħor jew fi Stat parti għall-Ftehim ŻEE.
81
Minn dan jirriżulta li l-eżenzjoni inkwistjoni tirrigwarda d-dħul tal-impriżi li jwettqu attivitajiet speċifiċi, suġġetti, hekk kif jirriżulta, b’mod partikolari, mill-punt 10a(d) tal-Artikolu 6(1) tal-Liġi dwar it-Taxxa fuq il-Persuni Ġuridiċi, għall-kontroll tal-awtoritajiet kompetenti għas-sorveljanza tas-suq finanzjarju tal-Istat fejn tinsab is-sede tagħhom. Din il-leġiżlazzjoni ma għandhiex l-għan li teżenta d-dħul tal-kumpanniji li jwettqu attivitajiet kummerċjali li ma humiex suġġetti għal dan it-tip ta’ kontroll.
82
Fit-tieni lok, il-qorti tar-rinviju tindika li l-kundizzjoni dwar il-ġestjoni esterna tal-impriża ta’ investiment kollettiv prevista mil-leġiżlazzjoni inkwistjoni fil-kawża prinċipali għandha l-għan li tnaqqas ir-riskju marbut mal-investiment. Għalhekk, skont il-Gvern Pollakk, l-impriżi ta’ investiment kollettiv amministrati esternament ma jinsabux fl-istess sitwazzjoni bħall-impriżi amministrati internament, fid-dawl tar-riskju ta’ investiment marbut mal-attivitajiet tal-impriżi ta’ investiment kollettiv. Dan il-Gvern isostni li r-rekwiżit ta’ ġestjoni esterna għandu bħala għan li jillimita dan ir-riskju.
83
Sabiex ikun jista’ jiġi evalwat jekk il-livell ta’ riskju marbut mal-attivitajiet ta’ dawn l-impriżi, skont il-metodu ta’ ġestjoni tagħhom, jirriflettix differenza oġġettiva sabiex tiġi ġġustifikata biss l-eżenzjoni fiskali tad-dħul tal-impriżi li huma amministrati minn entità esterna, għandu madankollu jiġi ddeterminat l-għan tal-imsemmija eżenzjoni.
84
F’dan ir-rigward, għalkemm il-qorti tar-rinviju tippreċiża, hekk kif ġie indikat fil-punt 60 ta’ din is-sentenza, li l-leġiżlazzjoni li tipprevedi eżenzjoni tad-dħul irċevut minn impriża ta’ investiment kollettiv, li l-Fond F jixtieq jibbenefika minnha, hija intiża li tiżgura l-ugwaljanza fit-trattament bejn l-impriżi ta’ investiment kollettiv stabbiliti fi Stat Membru ieħor jew fi Stat parti għall-Ftehim ŻEE u l-fondi li jkollhom is-sede tagħhom fil-Polonja, din il-qorti ma tiddeskrivix l-għan imfittex mill-eżenzjoni mit-taxxa fuq il-persuni ġuridiċi mogħtija lill-fondi ta’ investiment residenti.
85
Hija l-qorti tar-rinviju, li hija l-unika li għandha ġurisdizzjoni sabiex tinterpreta d-dritt nazzjonali, fid-dawl tal-elementi kollha tal-leġiżlazzjoni fiskali inkwistjoni fil-kawża prinċipali u tas-sistema fiskali nazzjonali kkonċernata kollha, li għandha tiddetermina l-għan imfittex permezz ta’ tali eżenzjoni (ara, f’dan is-sens, is-sentenzi tat‑30 ta’ Jannar 2020, Köln-Aktienfonds Deka, C‑156/17, EU:C:2020:51, punt 79, u tas‑16 ta’ Diċembru 2021, UBS Real Estate, C‑478/19 u C‑479/19, EU:C:2021:1015, punt 55).
86
Madankollu, għandu jiġi rrilevat f’dan ir-rigward li, għalkemm il-qorti tar-rinviju tasal għall-konklużjoni li din l-eżenzjoni hija intiża sabiex tiġi evitata taxxa doppja tad-dħul magħmul mill-investimenti, fil-livell tal-istrument ta’ investiment u fil-livell tat-titolari tal-unitajiet tagħha, u sabiex jiġu ttrattati fiskalment l-investimenti magħmula permezz ta’ impriża ta’ investiment kollettiv bl-istess mod bħall-investimenti magħmula direttament, il-fatt li tali impriża hija amministrata minn entità interna ma jqegħidhiex neċessarjament f’sitwazzjoni differenti minn dik tal-istess impriża amministrata minn entità esterna. Fil-fatt, tali għan jista’ jintlaħaq indipendentement mill-metodu ta’ ġestjoni tal-istrument ta’ investiment, peress li dan l-għan jiddependi mis-sistema fiskali applikabbli għad-dħul irċevut u mqassam minn tali impriża, mingħajr ma l-metodu ta’ ġestjoni jkollu huwa stess effett fuq it-tassazzjoni ta’ dan id-dħul.
87
Konsegwentement, għalkemm kunsiderazzjonijiet dwar il-livelli differenti ta’ riskji marbuta mal-attivitajiet tal-impriżi ta’ investiment kollettiv, skont il-metodu ta’ ġestjoni tagħhom, jirreferu għal raġunijiet li setgħu wasslu lil-leġiżlatur nazzjonali jeżiġi li l-fondi ta’ investiment residenti jiġu kkostitwiti konformement mal-metodu ta’ ġestjoni esterna, tali kunsiderazzjonijiet ma jippermettux li jintwerew differenzi fis-sitwazzjonijiet rilevanti bejn l-impriżi ta’ investiment kollettiv li għandhom metodu ta’ ġestjoni esterna u dawk li għandhom metodu ta’ ġestjoni interna, fir-rigward tal-eżenzjoni mit-taxxa fuq il-persuni ġuridiċi prevista mil-Liġi dwar it-Taxxa fuq il-Persuni Ġuridiċi (ara, b’analoġija, is-sentenza tas‑7 ta’ April 2022, Veronsaajien oikeudenvalvontayksikkö (Eżenzjoni ta’ fondi ta’ investiment kuntrattwali), C‑342/20, EU:C:2022:276, punt 76).
88
Għaldaqstant, għandu jiġi kkunsidrat li, fid-dawl ta’ leġiżlazzjoni nazzjonali li għandha bħala għan li teżenta d-dħul tal-impriżi ta’ investiment kollettiv u li hija intiża sabiex tassimila fiskalment l-investimenti magħmula permezz ta’ tali impriżi mal-investimenti magħmula direttament, impriża ta’ investiment kollettiv li jkollha metodu ta’ ġestjoni interna ma tinsabx f’sitwazzjoni oġġettivament differenti minn impriża ta’ investiment kollettiv li jkollha metodu ta’ ġestjoni esterna.
89
F’dawn iċ-ċirkustanzi, għandu jiġi eżaminat jekk ir-restrizzjoni stabbilita mil-leġiżlazzjoni nazzjonali inkwistjoni fil-kawża prinċipali tistax tiġi ġġustifikata minn raġunijiet imperattivi ta’ interess ġenerali.
Fuq l-eżistenza ta’ raġuni imperattiva ta’ interess ġenerali
90
Għandu jitfakkar li, skont ġurisprudenza stabbilita tal-Qorti tal-Ġustizzja, restrizzjoni għall-moviment liberu tal-kapital tista’ tiġi aċċettata jekk tkun iġġustifikata minn raġunijiet imperattivi ta’ interess ġenerali, jekk tkun xierqa sabiex tiggarantixxi, b’mod koerenti u sistematiku, it-twettiq tal-għan imfittex minnha u jekk ma tmurx lil hinn minn dak li huwa neċessarju sabiex dan l-għan jintlaħaq (sentenza tat‑12 ta’ Ottubru 2023, BA (Suċċessjonijiet - Politika soċjali tal-akkomodazzjoni fl-Unjoni), C‑670/21, EU:C:2023:763, punt 67 u l-ġurisprudenza ċċitata).
91
F’dan il-każ, hekk kif ġie rrilevat fil-punt 82 ta’ din is-sentenza, mill-indikazzjonijiet tal-qorti tar-rinviju u tal-Gvern Pollakk jirriżulta li l-kundizzjoni dwar il-metodu ta’ ġestjoni esterna hija intiża sabiex tipproteġi l-interessi tal-investituri. Dan ir-rekwiżit huwa għalhekk intiż sabiex jissepara l-kapital tal-investituri miġbur fil-fond ta’ investiment mill-patrimonju tal-kumpannija ta’ ġestjoni u, b’dan il-mod, ir-riskji ta’ investiment jiġu sseparati minn dawk marbuta mal-ħolqien u mal-ġestjoni tal-fond ta’ investiment.
92
F’dan ir-rigward, il-Qorti tal-Ġustizzja diġà ddeċidiet li l-protezzjoni tal-investituri tikkostitwixxi għan ta’ interess ġenerali mfittex mill-Unjoni (ara, f’dan is-sens, is-sentenza tal‑1 ta’ Awwissu 2022, HOLD Alapkezelő, C‑352/20, EU:C:2022:606, punt 80 u l-ġurisprudenza ċċitata).
93
Għalhekk, għan relatat mal-protezzjoni tal-investituri jista’, bħala prinċipju, jikkostitwixxi raġuni imperattiva ta’ interess ġenerali li tista’ tiġġustifika restrizzjoni għall-moviment liberu tal-kapital.
94
Madankollu, għandu jiġi vverifikat ukoll, konformement mal-ġurisprudenza mfakkra fil-punt 90 ta’ din is-sentenza, jekk ir-restrizzjoni għall-moviment liberu tal-kapital li l-leġiżlazzjoni nazzjonali inkwistjoni fil-kawża prinċipali toħloq hijiex xierqa sabiex tiggarantixxi, b’mod koerenti u sistematiku, it-twettiq tal-għan imfittex minnha u ma tmurx lil hinn minn dak li huwa neċessarju sabiex dan l-għan jintlaħaq.
95
F’dan ir-rigward, għandu jitfakkar li, sabiex tkun tista’ tibbenefika mill-eżenzjoni inkwistjoni fil-kawża prinċipali, impriża ta’ investiment kollettiv li jkollha s-sede tagħha fi Stat Membru ieħor jew fi Stat parti għall-Ftehim ŻEE għandha tissodisfa l-kundizzjonijiet imsemmija fil-punt 10a(a) u (d) sa (f) tal-Artikolu 6(1) tal-Liġi dwar it-Taxxa fuq il-Persuni Ġuridiċi.
96
Issa, hekk kif ġie rrilevat fil-punt 81 ta’ din is-sentenza, il-punt 10a(d) tal-Artikolu 6(1) ta’ din il-liġi jipprevedi li l-attivitajiet tal-fondi għandhom ikunu direttament suġġetti għall-kontroll tal-awtoritajiet kompetenti għas-sorveljanza tas-suq finanzjarju tal-Istat fejn tinsab is-sede tagħhom.
97
Tali kundizzjoni diġà tippermetti li jiġi żgurat li l-eżenzjoni tingħata biss għad-dħul tal-impriżi li, fl-Istat fejn tinsab is-sede tagħhom, ikunu suġġetti għad-dispożizzjonijiet li jiggarantixxu l-protezzjoni tal-investituri fil-forma tal-awtorizzazzjoni mogħtija minn dawn l-awtoritajiet u tas-sorveljanza ta’ dawn l-impriżi minn dawn tal-aħħar.
98
Ċertament, ma jistax jiġi eskluż li Stat Membru jipprevedi li, sabiex jiġi żgurat livell ta’ protezzjoni tal-investituri li huwa jqis bħala adegwat, huma biss il-fondi ta’ investiment amministrati b’mod estern li jistgħu jinħolqu fit-territorju tiegħu.
99
Fil-fatt, il-proporzjonalità tad-dispożizzjonijiet adottati minn Stat Membru ma hijiex eskluża għas-sempliċi raġuni li huwa jkun għażel sistema ta’ protezzjoni differenti minn dik adottata minn Stat Membru ieħor, peress li dawn id-dispożizzjonijiet għandhom jiġu evalwati biss fid-dawl tal-għanijiet imfittxija mill-awtoritajiet nazzjonali tal-Istat Membru kkonċernat u tal-livell ta’ protezzjoni li għandhom l-intenzjoni jiżguraw (ara, f’dan is-sens, is-sentenza tat‑18 ta’ Ottubru 2012, X, C‑498/10, EU:C:2012:635, punt 37 u l-ġurisprudenza ċċitata).
100
Madankollu, l-ewwel nett, jidher, bla ħsara għall-verifiki li l-qorti tar-rinviju għandha twettaq, li l-fatt li tingħata eżenzjoni fiskali għad-dħul ta’ impriża ta’ investiment kollettiv li jkollha s-sede tagħha fi Stat Membru ieħor ma jwassalx għal konsegwenzi fir-rigward tal-forom ġuridiċi li jkollhom il-fondi li dan l-aħħar Stat jista’ jawtorizza fit-territorju tiegħu stess u ma jobbligax lill-imsemmi Stat Membru li jawtorizza l-ħolqien ta’ fondi ta’ investiment amministrati internament.
101
F’dan ir-rigward, mistoqsi waqt is-seduta, il-Gvern Pollakk baqa’ ma esponiex kif il-fatt li tingħata l-eżenzjoni mit-taxxa fuq il-persuni ġuridiċi lil impriża ta’ investiment kollettiv li jkollha s-sede tagħha fi Stat Membru ieħor, amministrata internament, jipperikola l-għan ta’ protezzjoni tal-investituri mfittex mill-awtoritajiet nazzjonali.
102
It-tieni nett, għalkemm jista’ jitqies li trattament fiskali iktar favorevoli tad-dħul ta’ impriża ta’ investiment kollettiv li jkollha ġestjoni esterna jista’ jħeġġeġ lill-investituri sabiex jirrikorru għal tali impriżi, minn dan ma jistax jiġi dedott, a contrario, li trattament fiskali inqas vantaġġuż, fil-forma ta’ rifjut li jiġi eżentat mit-taxxa fuq il-persuni ġuridiċi d-dħul irċevut minn fond li jkollu ġestjoni interna, jippermetti li l-investituri jiġu protetti kontra l-investimenti magħmula f’tali fondi.
103
Konsegwentement, miżura fiskali intiża li tirrendi inqas attraenti l-investimenti magħmula minn impriża ta’ investiment kollettiv, li jkollha s-sede tagħha fi Stat Membru ieħor u tkun suġġetta fih għall-kontroll tal-awtoritajiet kompetenti għas-sorveljanza tas-suq finanzjarju, iżda li jkollha metodu ta’ ġestjoni interna, ma tistax titqies li hija xierqa sabiex jintlaħaq l-għan imfittex ta’ protezzjoni tal-investituri.
104
Barra minn hekk, waqt is-seduta, il-Gvern Pollakk sostna li l-leġiżlazzjoni inkwistjoni fil-kawża prinċipali kienet intiża wkoll sabiex tipprevjeni l-abbużi.
105
Madankollu, peress li dan il-Gvern jillimita ruħu li jinvoka, mingħajr ebda preċiżazzjoni oħra, tali ġustifikazzjoni, mingħajr ma jistabbilixxi rabta bejn il-metodu ta’ ġestjoni ta’ impriża ta’ investiment kollettiv u eventwali riskju ta’ abbuż, l-argument tiegħu ma jistax jintlaqa’.
106
Fid-dawl tal-kunsiderazzjonijiet preċedenti kollha, ir-risposta għad-domanda magħmula għandha tkun li l-Artikolu 63(1) TFUE għandu jiġi interpretat fis-sens li jipprekludi leġiżlazzjoni ta’ Stat Membru li tipprevedi li hija biss impriża ta’ investiment kollettiv amministrata minn entità esterna, li teżerċita l-attivitajiet tagħha abbażi ta’ awtorizzazzjoni maħruġa mill-awtoritajiet kompetenti fil-qasam tas-sorveljanza tas-swieq finanzjarji tal-Istat li fih din l-entità jkollha s-sede tagħha, li tista’ tibbenefika mill-eżenzjoni mit-taxxa fuq il-persuni ġuridiċi għad-dħul miġbur minn investimenti magħmula minn din l-impriża, u li għalhekk ma tagħtix tali eżenzjoni lill-impriżi ta’ investiment kollettiv amministrati internament, ikkostitwiti skont il-leġiżlazzjoni ta’ Stat Membru ieħor, fiċ-ċirkustanza fejn id-dritt tal-ewwel Stat Membru jawtorizza biss il-ħolqien ta’ impriżi ta’ investiment kollettiv amministrati esternament.
Fuq l-ispejjeż
107
Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija dik il-qorti li tiddeċiedi fuq l-ispejjeż. L-ispejjeż sostnuti għas-sottomissjoni tal-osservazzjonijiet lill-Qorti tal-Ġustizzja, barra dawk tal-imsemmija partijiet, ma jistgħux jitħallsu lura.
Għal dawn il-motivi, Il‑Qorti tal-Ġustizzja (L‑Ewwel Awla) taqta’ u tiddeċiedi:
L-Artikolu 63(1) TFUE għandu jiġi interpretat fis-sens li jipprekludi leġiżlazzjoni ta’ Stat Membru li tipprevedi li hija biss impriża ta’ investiment kollettiv amministrata minn entità esterna, li teżerċita l-attivitajiet tagħha abbażi ta’ awtorizzazzjoni maħruġa mill-awtoritajiet kompetenti fil-qasam tas-sorveljanza tas-swieq finanzjarji tal-Istat li fih din l-entità jkollha s-sede tagħha, li tista’ tibbenefika mill-eżenzjoni mit-taxxa fuq il-persuni ġuridiċi għad-dħul miġbur minn investimenti magħmula minn din l-impriża, u li għalhekk ma tagħtix tali eżenzjoni lill-impriżi ta’ investiment kollettiv amministrati internament, ikkostitwiti skont il-leġiżlazzjoni ta’ Stat Membru ieħor, fiċ-ċirkustanza fejn id-dritt tal-ewwel Stat Membru jawtorizza biss il-ħolqien ta’ impriżi ta’ investiment kollettiv amministrati esternament.
Firem
(
*1
)	Lingwa tal-kawża: il-Pollakk.